**Vișinul**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vișinul a doua oară

Singur înflori-n livadă

Prea vroia în primăvară

El, naivul, să se vadă.

Iară pomii își pierd frunze,

Arborii scapă din file,

Când el cu petale-n buze

În Prier parcă-i cu zile.

Și de dânsul ce mi-i jale,

Visul lui așa mă doare:

Gingașele lui petale

Vor cădea cu o ninsoare.

Încurcându-se cu fulgii

Și înțepenite-n geruri

Până-n vise n-or ajunge,

Cum și visul lor în ceruri.

Ah, naivitate sfântă

De ce ai crezut Iubirea,

Vezi acum că n-o încântă

Jertfa ta cu înflorirea?

Numai eu stau lângă tine

Și-nfloresc slove-n hârtie

Despre-aprilie-n lumine,

Despre primăvara vie.

Iar în față strict surâde

Cu dispreț și cu răceală

Iarna-n poftele ei hâde

Socotindu-ne greșeală...

Victor Bragagiu